Oumagrootjie pak alligator wat ponie verorberBurgemeester Judy B Cochran en haar vangs Judy B Cochran, oumagrootjie en burgemeester van Livingston in Texas, het letterlik gemeenskapsveiligheid in haar eie hande geneem. Die 73-jarige Cochran het Sondagaand ŉ 3,6 meter lange alligator van 263 kg met net een skoot doodgeskiet op haar landgoed in Goodrich, Texas. Dit is boonop dieselfde dam waar haar vyfjarige kleinseun, Simon Hughes, in 2009 ook ŉ alligator gepak het. Die betrokke reptiel is bekend aan die familie, het sy verduidelik. “Ons vermoed dit is die alligator wat ŉ paar jaar gelede een van ons miniatuurperde gevreet het. So groot soos wat dié alligator is, sou hy hom maklik kon vreet,” het sy aan plaaslike media gesê. “Die alligators pla ons nie gewoonlik nie, maar ons het al lankal ŉ ogie op dié een.” As ŉ verkose beampte wou Cochrand seker maak die publiek weet dat dit ŉ veilige, etiese jagtog was. “Daar is baie vereistes om ŉ alligator in Polk County dood te maak. Ons is een van 12 distrikte wat ŉ jagseisoen vir alligators het – tussen 10 September en 30 September. Jy moet ŉ permit hê en jy moet dit eers met ŉ haak vang. Jy kan nie net op ŉ plaas opdaag en ŉ alligator jag nie.” Hanteerders het die alligator Sondagaand met ŉ wasbeer aan ŉ haak gevang en Cochran laat weet dat sy die skoot kan vuur. Cochran weet reeds wat met die alligator gaan gebeur: “Moye Taxidermy sal hom prosesseer, ons sal die vleis eet, die kop sal uitgestal word en die gerifde deel van die stert sal in my kantoor uitgestal wees. Ons sal ook die leer brei om stewels daarvan te maak – mens kan slegs stewels van die pensgedeelte maak.” Sy sal genoeg materiaal vir ŉ paar stelle stewels hê. Cochran sê dit is ŉ opwindende tyd vir haar en haar familie. Sy het Vrydag ŉ oumagrootjie geword en is in Mei as burgemeester verkies. En nou het sy boonop ŉ 3.6 meter lange alligator as ŉ jagtrofee. Haar kleinkinders noem haar Nana en hulle het ŉ waarskuwing: “Moenie met Nana mors nie!”